### Beslutning

Godkendt.

### Sagsfremstilling

### Resume og sagens baggrund

I Budgetaftalen for budget 2021-2024 er der afsat i alt 1,0 mio. kr. i 2021 til renovering af stier, jævnfør U46, hvoraf det fremgår, at der ”*til* *genopretning af belægninger på kommunale grus- og naturstier afsættes 1,0 mio. kr. i 2021”.* Udvalget skal nu prioritere de afsatte midler.

### Indstillinger

Chefen for Vej, Ejendom og Affald indstiller, at det samlede beløb på 1,0 mio. kr. anvendes til renovering af de mest udsatte strækninger på Værslev-stien, herunder sikring af afvandingsforhold.

### Behandling

Teknik- og Miljøudvalget.

### Sagsfremstilling

Introduktion

Værslev-stien er en cirka 16 km. lang grussti, der primært benyttes af gående og cyklende. På dele af strækningen er ridning muligt. Stien udgør 25% af de grus- og naturstier, som forvaltes af Kalundborg Kommune. Stien er et nedlagt jernbanespor og løber fra [adresse], gennem Jerslev, Store Fuglede og til Gørlev. Halvdelen af stien indgår som en del af [adresse], der er en 390 km. lang cykel- og oplevelsesrute fra 2020.

Store dele af bevoksningen langs Værslev-stien er for nyligt blevet tyndet for at opretholde beplantningens karakter og sikre lys langs stien. Belægningen er som udgangspunkt en grussti opbygget på bunden af de gamle jernbaneskærver. Der har senest i år 2000 været tilført grus på hele strækningen. Ragnar Eriksen har siden stiens etablering ikke haft en karakter, der har kunne opretholde en åben grusbelægning, sikre mod tilgroning eller vedligeholde de afvandingsmæssige forhold. Belægningen på stien er i dag primært græsklædt og fremstår ujævn og delvist sporkørt, med det resultat, at det er blevet vanskeligt at færdes på stien med en almindelig cykel.

Stien har to hovedudfordringer. På størstedelen af strækningen er grusbelægningen slidt og forsvundet i et lag af muld fra bevoksningens blade. Desuden er der på nogle strækninger problemer med afvanding, som giver våde sektioner, der begrænser færdsel og besværliggør vedligehold. Det har tidligere været forsøgt at renovere en mindre del af stien, men den anvendte løsning viste sig at være for dyr og ude af proportioner med stiens længde og anvendelse. Da det ikke er muligt at rive og afrette stien, bliver der i stedet slået græs.

Renovering af stien

Stien bliver gennemgået og problematiske strækninger kortlægges for at sikre en korrekt prioritering i renoveringsarbejdet. Med udgangspunkt i, at stien skal kunne benyttes fra start til slut, blandt andet i forbindelse med færdsel på Istidsruten, udvælges de strækninger, der trænger mest, til renovering. Da der de fleste steder er sammenfald mellem belægningernes tilstand og den begrænsede afvanding, ses der både på belægning og afvandingsforhold samtidigt.

Stien bliver renoveret i en bredde af 2,4 meter, så den fortsat kan anvendes til maskinkørsel i forbindelse med vedligehold af sti og bevoksning.

En komplet renovering af Værslev-stiens belægning og sikring af de afvandingsmæssige forhold estimeres på det nuværende vidensgrundlag til at koste cirka 10 mio. kr. En renovering af de mest udfordrede strækninger vil give et mere sikkert grundlag for en beregning af omkostningerne til renovering af de resterende strækninger af stien.

Det samlede budgetterede beløb på 1,0 mio. kr. forventes at række til renovering af en strækning på cirka 1,5 km.

Borgerinddragelse og plejeplan

Efter stirenoveringen bliver der udarbejdet en plejeplan, der dækker følgende punkter:

1. Fremadrettet indsats og prioritering i stirenoveringen af Værslev-stien
2. Pleje af stiens belægning
3. Pleje af stiens bevoksning
4. Stiens udviklingspotentialer i form af et idékatalog

En række borgere har givet udtryk for et ønske om selv at vedligeholde dele af stien og beplantningen langs stien i deres by. Derfor vil der sideløbende med udarbejdelsen af en  plejeplanen være en borgerinddragelsesproces, som skal afklare borgernes ønsker og sikre input til udvikling af Værslev-stiens anvendelse. Den endelige model og niveauet for inddragelse ligger ikke fast, men der arbejdes med en model, hvor lokalrådene i byerne, som stien fører forbi/igennem, og interesseorganisationer, inddrages.

Det skal i relation til udarbejdelsen af en plejeplan bemærkes, at der ikke umiddelbart i det nuværende budget er reserveret driftsmidler til vedligehold af stien generelt og beplantningen langs stien.

Med henblik på at fastholde investeringen i selve genopretningen af grus- og naturstier forventes en afledt årlig drift på cirka 54.000 kr., som forventes indarbejdet i det administrative budget fra 2023.

Tidshorisont 2022:

* 1. kvartal – Kortlægning af stiens tilstand
* 1.-2. kvartal – Valg af entreprenør og afprøvning af metode til renovering
* 2. kvartal - Igangsætning af renoveringsarbejdet
* 2.-3. kvartal – Borgerinddragelsesproces og udarbejdelse af plejeplan

Bemærkninger – Tilstand på øvrige stier og stiregistrering i Kalundborg Kommune

Kalundborg Kommune har 200 registrerede grus- og naturstier, disse fordeler sig med cirka 50 km. grusstier og 15 km. naturstier. Af større stiforbindelser kan nævnes Værslev- og Reersø-stien, mens de resterende stier er mindre stiforbindelser, typisk placeret i kommunens større byer. Disse indgår i faste driftsmæssige plejeplaner, med et fastsat plejeniveau. Her defineres plejen af grusstier som jævnlig overslæbning/afretning, mens naturstier ofte er trampestier, hvor slåning foretages et par gange om året, for at undgå tilgroning.

En nylig gennemgang, foretaget af Entreprenørservice, anslår at op mod 70% af kommunens stier er i en tilstand der gør, at de er vanskelige at vedligeholde som beskrevet i den driftsmæssige plejeplan. Da mange af stierne allerede før konkurrenceudsættelsen var tilgroede med græs, kan de ikke vedligeholdes, som det er anført i kvalitetsstandarderne.

### Økonomiske konsekvenser

Ingen økonomiske konsekvenser.